Regering se adviseurs ontsteld oor ‘onwetenskaplike’ besluiteDr. Zweli Mkhize. Foto: GCIS Daar is duidelik ŉ gaping tussen dit wat wetenskaplikes en kenners uitvind en voorstelle wat hulle aan die hand doen en die strategiese aanslag wat die regering ten opsigte van Covid-19 volg. Só sê die DA nadat lede van die ministeriële advieskomitee (MAK) die regering se strategie om Covid-19 te hanteer, die afgelope naweek in die media kritiseer het. Dr. Glenda Gray, voorsitter van die Suid-Afrikaanse Mediese Navorsingsraad (MNR) en lid van die MAK, het Saterdag aan News24 die regering se plan om die inperking stelselmatig uit te faseer as “onwetenskaplik en onsinnig” beskryf. Sy sê die landswye afsondering moet eerder onmiddellik gelig word en nie-farmaseutiese benaderings soos die was van hande, sosiale distansiëring en die dra van maskers moet eerder gebruik word om te keer dat die virus verder versprei. Pres. Cyril Ramaphosa het verlede week aangekondig dat vlak 3 van afsondering aan die einde van Mei in sommige gebiede ingestel sal word. Gray het gesê dat die stelselmatige uitfasering van afsondering geen wetenskaplike basis het nie en dat van die regulasies skynbaar “uit die duim gesuig is”. Prof. Shabir Madhi, voormalige hoof van die Nasionale Instituut vir Oordraagbare Siektes (Nios) en lid van die MAK, het tydens ’n paneelgesprek aan die Daily Maverick gesê dat meer mense gaan sterf van siektes wat nie Covid-19-verwant is nie en dat Suid-Afrikaners nou self verantwoordelikheid vir hul gesondheid moet kan neem. Beamptes van die departement van gesondheid het dié uitsprake glo skerp gekritiseer tydens ŉ vergadering van die MAK Saterdagaand, het News24 berig. Zweli Mkhize, minister van gesondheid, het die kritiek as “onbillik” bestempel en gesê geen streek in die land voldoen tans aan al die Wêreldgesondheidsorganisasie (WGO) se vereistes om die verligting van die afsonderingstydperk te regverdig nie. Siviwe Gwarube, DA-skaduminister vir gesondheid, sê dié uitlatings deur kenners is kommerwekkend. “Dit is nou duidelik dat die regering onwillig is om wetenskaplike bewyse as riglyne te gebruik om die land se strategie teen Covid-19 te lei,” sê sy. Sy sê hoewel die party die afgelope weke die departement se ingrypings verwelkom het, dit nie langer ŉ strategie kan ondersteun wat nie op wetenskaplike feite gebaseer is nie. Gwarube het ŉ beroep op Mkhize gedoen om die data waarop besluite gebaseer word, eerlik en deursigtig met die land te bespreek.